LV Eiropas Savienības Oficiālais Vēstnesis C 180/26

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 180/14)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

Sedano Bianco di Sperlonga

EK Nr.: IT-PGI-0105-01187 – 13.12.2013

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—

☐

—

☒

—

☐

—

☐

—

☐

—

☐

—

☐

—

☐

—

☐

2. Grozījuma veids

—

☒

—

☐

—

☐

—

☐

3. Grozījums

Grozīts minimālais kopējais organisko skābju saturs un kopējais cukuru saturs:

— kopējais organisko skābju saturs: ne zemāks par 100 mg/100 g,

— kopējais cukuru saturs: ne zemāks par 10,00 mg/g.

Minētie parametri ir jānosaka attiecībā uz AĢIN produkta Sedano Bianco di Sperlonga ēdamo daļu – lapu kātiem – un pēc oficiālām metodēm.

Grozījumu pieteikumu pamato rezultāti, kas iegūti zinātniski tehniskā pētījumā, kurš veikts Cassino universitātē un kurā izmantots liels skaits augu un iesaistītas vairākas ražotājas saimniecības, tādējādi veidojot reprezentatīvāku skaitu nekā tas, kurš norādīts pētījumā, ko izmantoja par atskaiti produkta Sedano Bianco di Sperlonga specifikācijas sagatavošanā un kas tajā laikā bija vienīgais pieejamais bibliogrāfiskais avots.

Pētījums veikts tā, lai datu lielāku reprezentativitāti garantētu, paplašinot paraugu apjomu, līdz minimumam samazinot paraugā izmantojamo analizējamo parametru mainīgumu un tā ietekmi uz parauga īpašībām un paraugu sagatavojot tikai no Sedano Bianco di Sperlonga ēdamās daļas.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

Sedano Bianco di Sperlonga

EK Nr.: IT-PGI-0105-01187 – 13.12.2013

AĢIN ( X ) ACVN ( )

1. Apraksts

Sedano Bianco di Sperlonga

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

Ar AĢIN Sedano Bianco di Sperlonga drīkst apzīmēt tikai Sperlongas (Sperlonga) ekotipa selerijas, kas pieder pie Apium graveolens L. sugas dulce Mill. varietātes vietējā Bianco di Sperlonga ekotipa, kam raksturīgi balti vai baltgani lapu kāti. Šā ekotipa augiem piemīt raksturīgs gaišs krāsojums, ko vēl var pastiprināt, palielinot izsējas blīvumu. AĢIN Sedano Bianco di Sperlonga selerijas laižot tirdzniecībā, tām jāatbilst šādām vietējā Bianco di Sperlonga ekotipa selerijām raksturīgajām īpašībām: tie ir vidēja lieluma augi ar kompaktu lapu kātu rozeti, kurā ir 10–15 gaišzaļu lapu; mazie lapu kātiņi ir baltā krāsā ar vieglu gaišzaļu piekrāsu, maz šķiedraini, ar raksturīgu neizteiktu ribojumu. Masa mainīga atkarā no izmēra, ko nosaka kalibrējot: vidēja izmēra selerijas sver no 500 līdz 800 gramiem; liela izmēra – vairāk par 800 gramiem. Garša maiga un tikai mēreni aromātiska, tāpēc šīs selerijas ir īpaši piemērotas patērēšanai svaigā veidā. Turklāt kopējais organisko skābju daudzums Sedano Bianco di Sperlonga selerijās ir vismaz 100,00 mg/100 g; lūzumizturība ir ne mazāka par 20 N un kopējais cukuru daudzums – vismaz 10,00 mg/g. Minētie parametri ir jānosaka attiecībā uz AĢIN produkta Sedano Bianco di Sperlonga ēdamo daļu – lapu kātiem – un pēc oficiālām metodēm.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Sedano Bianco di Sperlonga sēklaudzēšana, audzēšana un novākšana jāveic ražošanas ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Produkta iepakošana noris ražošanas ģeogrāfiskajā apgabalā, un tā jāveic rūpīgi, lai nepieļautu, ka tie beržas viens gar otru, jo tas var izraisīt audu plīsumus un šūnsulas iztecējumus. Turklāt pēc novākšanas produkta turēšanas laiks saulē jāsamazina līdz minimumam.

Selerijas var iesaiņot tā:

— lai katrā iesaiņojumā būtu 4–5 augi tikai vienā rindā, kuru kopējā masa nepārsniedz 5 kg,

— vai iesaiņojumā, kurā ir 8–10 augi divās rindās ar kopējo masu līdz 10 kg.

Iesaiņojot pa vienai līdz trim selerijām, obligāti jāmarķē katrs selerijas saišķis.

3.7. Īpaši noteikumi marķēšanai

Uz etiķetes līdztekus Savienības grafiskajam simbolam un attiecīgajām norādēm ar skaidriem un labi salasāmiem tipogrāfijas burtiem jābūt turpmāk atveidotajam logotipam un šādām norādēm:

— Sedano Bianco di Sperlonga, kuram līdzās ir saīsinājums IGP (Indicazione Geografica Protetta), kas pēc izmēra ir lielāks par jebkuru citu norādi uz etiķetes,

— ražotāja un iepakotāja vārds un uzvārds vai nosaukums, uzņēmuma nosaukums un adrese.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātiem zīmoliem (ja vien tām nav slavinošs vai patērētāju maldinošs raksturs), tā lauksaimniecības uzņēmuma nosaukums, kura zemes gabalos selerijas izaudzētas, kā arī citas patiesībai atbilstošas un dokumentējamas atsauces, kas atļautas saskaņā ar spēkā esošajiem Savienības noteikumiem un kas nav pretrunā ar šā kopsavilkuma mērķi un saturu.

Nosaukums Sedano Bianco di Sperlonga nav tulkojams.

Sedano Bianco di Sperlonga logotipu veido taisnstūris, kā iekšienē izvietots kvadrāts, kurā attēlotas divas selerijas, kas atrodas virs četriem viļņiem.

4. Precīza ģeogrāfiskā apgabala definīcija

Ar aizsargāto ģeogrāfiskās izcelsmes norādi (AĢIN) Sedano Bianco di Sperlonga apzīmētās selerijas jāaudzē Fondi pašvaldības un Sperlonga pašvaldības teritorijā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Sedano Bianco di Sperlonga ražošanas apgabalam raksturīgi seleriju audzēšanai ļoti labvēlīgi augsnes un klimatiskie apstākļi. Ražošanas apgabala augsnēm, kas atrodas apvidū starp ielabotajām augsnēm un jūru, ļoti raksturīgi ir tas, ka gruntsūdens līmenis ir tuvu augsnes virskārtai; šos zemes gabalus, ko sauc par pantano jeb purva zemi, vēsturiski izmantoja seleriju kultūras attīstībai sākotnēji atklātās platībās, bet vēlāk segtajās platībās. Tātad šīm augsnēm pieplūst ūdeņi ar augstu sāls saturu.

Ar šo AĢIN apzīmētā produkta ražošanas apgabalā ir mērens piejūras klimats, kam raksturīgas šādas īpašības: vidējā temperatūra – no 17 līdz 18 °C, viena līdz triju mēnešu laikā mēneša vidējā ir < 10 °C, bet vidējā temperatūra visaukstākajā mēnesī – 6,9 °C, gada vidējais nokrišņu daudzums – no 727 līdz 1 133 mm, vasaras lietusgāžu nokrišņu daudzums – no 61 līdz 83 mm. No maija līdz augustam piekrastes apgabalos iestājas lielāks un ilgstošāks sausums. Visi šie apstākļi ir ļoti piemēroti Sedano Bianco di Sperlonga audzēšanai.

Jāuzsver, ka īpaša nozīme ir vietējiem ražotājiem, kam nākas vadīt saimniecības, kuru vidējā platība ir mazāka par hektāru, un kas, izvēloties agrotehniku ar nelielu ietekmi uz vidi, ar fenotipisko atlasi (jeb sēklu iegūšanu no labākajiem augiem) panākuši sēklu pašatražošanos, nodrošinot Bianco di Sperlonga ekotipa saglabāšanos, attiecīgi nodrošinot arī audzēšanas agrotehnisko paņēmienu un auga īpašību saglabāšanos.

5.2. Produkta specifika

No vietējā Bianco di Sperlonga ekotipa izaudzētajām Sedano Bianco di Sperlonga selerijām raksturīgi gaišas krāsas lapu kāti, kas ir šim ekotipam piemītoša īpatnība, sevišķas organoleptiskās īpašības – selerijas ir garšīgas, maigas, saldenas un mēreni aromātiskas, to garšu bagātina skābuma nianses; visas šīs īpašības dara šo produktu sevišķi piemērotu tam, lai to patērētu svaigu; šo seleriju lapu kāti ir mazāk izturīgi pret lūšanu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Sedano Bianco di Sperlonga audzēšanā izmanto vietējo ekotipu Bianco di Sperlonga, un tās pamatā ir liels selekcijas darbs, kura mērķis jo īpaši ir panākt, lai mazo lapu kātiņu gaišā krāsa (raksturīgs šā ekotipa elements) būtu jo izteiktāka, un aizturēt ziedneša un ziedkopas attīstību (svarīgs botānisks aspekts, kas nodrošina pietiekami ilgu laika periodu pakāpeniskai ražas novākšanai), kā arī lai lapu kātu rozete būtu kompakta un lai auga augšana lielumā būtu ierobežotāka. Šādas īpašības līdztekus jau noteiktajām organoleptiskajām īpašībām ļauj atšķirt Sedano Bianco di Sperlonga no pārējām tirdzniecībā pieejamajām lapu kātu selerijām.

Fondi un Sperlonga apgabalā Sedano Bianco di Sperlonga ieviesa pagājušā gadsimta 60. gados. Šīs selerijas audzēšana jau pašā sākumā kļuva par veidu, kādā piemēroti izmantot Pantani apvidu, kurš atrodas starp Sperlongas (Sperlonga) ezeru un Tirēnu jūru, kuram raksturīgi tas, ka gruntsūdens līmenis ir tuvu augsnes virskārtai, un kurš šodien šā kultūrauga audzēšanai veido vispiemērotāko vidi. Par šīs seleriju kultūras audzēšanu Fondi un Sperlonga apgabalā liecina plaša pagājušā gadsimta 60. gadu nodokļu dokumentācija no 60. gadiem līdz mūsu dienām – laikposmā, kad Sedano Bianco di Sperlonga drīz vien pēc pirmā ieaudzēšanas posma nonāca pārdošanā Romas tirgos un kļuva par vērtīgu patēriņa produktu. Pēdējās divās desmitgadēs seleriju kultūras audzēšanas apjoms pastāvīgi pieaug.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Valdība ir uzsākusi valsts iebildumu iesniegšanas procedūru, ar AĢIN Sedano Bianco di Sperlonga apzīmētā produkta specifikācijas grozījumu pieteikumu 2013. gada 11. oktobrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 239. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (www.politicheagricole.it) un tad uzklikšķinot uz Qualità e sicurezza (ekrāna augšdaļas labajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.